Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin María Isabel García Malo andreak egindako galderaren erantzuna, Foru Diputazioak emana, Agoizko Siemens-Gamesaren Kanpoko Birkokatze Plana dela-eta Nafarroako Enplegu Zerbitzuak egiten duen jarraipenari buruzkoa. Galdera 2020ko azaroaren 6ko 120. Nafarroako Parlamentuko Aldizkari Ofizialean argitaratu zen.

Iruñean, 2020ko abenduaren 2an

Lehendakaria: Unai Hualde Iglesias

ERANTZUNA

Navarra Suma talde parlamentarioari atxikitako foru parlamentari Maribel García Malo andreak galdera egin du (10-20/PES -00274) Agoizko Siemens-Gamesaren Kanpoko Birkokatze Plana dela-eta Nafar Lansare-Nafarroako Enplegu Zerbitzuak egiten duen jarraipenari buruz. Hona Nafarroako Gobernuko Eskubide Sozialetako kontseilariaren erantzuna:

2020ko abuztuaren 10ean, Siemens-Gamesa enpresak kaleratze kolektiboko espedienteko kontsulta-aldiaren amaieraren jakinarazpena aurkeztu zuen, Agoizko lantokiko plantillako 237 langileen kontratuak deuseztatzeko 2020-08-25etik 2020-09-30era bitarteko aldian.

Lan Zerbitzuak jakinarazpen bat bidali zien abuztuaren 12an, non adierazten baitzen, Langileen Estatutuan ezarritakoaren arabera, enpresak birkokatze-plan bat eskaini behar diela kaltetutako langileei, behar bezala baimendutako enpresen bidez. Era berean, jakinarazi zien Nafar Lansare-Nafarroako Enplegu Zerbitzuko (aurrerantzean,NL-NEZ) Lan Aktibazioko eta Lurralde Koordinazioko Zerbitzua harremanetan jarriko zela Siemens-Gamesarekin eta kontratatutako birkokatze-enpresarekin, legez aurreikusitako betebeharrak betetzen direla egiaztatzeko.

Enpresak Kanpoko Birkokatze Plana (aurrerantzean, KBP) igorri zion NL-NEZri. Plan horrek konpromiso nagusi hauek hartzen ditu barne:

• 12 hilabeteko iraupena zuen plan bat; 15 hilabetekoa 50 urtetik gorako langileentzat.

• Langile aktiboen % 100 birkokatzeko konpromisoa.

• Arcadio Mª Larraonako bulegoan aurrez aurreko arreta emateko konpromisoa.

NL-NEZk KBPa aztertu zuen, eta haren jarraipenerako metodologia eta kronograma ezarri zituen.

Abuztuaren 31n, NL-NEZk bilera bat egin zuen Planaren Entitate Arduradunarekin (PEA), honako helburu hauekin:

1. KBPa garatzeko informazioa partekatzea.

2. KBParen jarraipen-metodologia bat ezartzea.

3. Kronograma bat adostea.

4. Plantako langileei, entitatearen bitartez, NL-NEZren zerbitzuak eskaintzea, KBPeko neurrien osagarri.

Irailaren 7an PEAri informazio gehiago eskatu zitzaion ukitutako langileei buruz, haien prestakuntzari, bizitokiari, adinari eta abarrei zegokienez, datu horiek balizko laneratze-prozesuetan kontuan hartu ahal izateko.

Urriaren 6an NL-NEZren eta PEAren arteko bigarren koordinazio-bilera bat egin zen. PEAri informazioa bidali zitzaion KBPa garatzeko komeni diren NL-NEZko prestakuntza-zerbitzuei buruzko informazioa.

Hurrengo jarraipen-bilera urtarrilaren lehen hamabostaldian egitea aurreikusten da, nahiz eta lehenago beste bat egin zitekeen PEAk hala eskatzen badu NL-NEZk emandako zerbitzuei buruzko informazio gehiago lortzeko, egoerak aldatzen badira edo bi erakundeen arteko lankidetzak ezartzeko.

Hori guztia jakinarazten dizut Nafarroako Parlamentuko Erregelamenduaren 194. artikulua betez.

Iruñean, 2020ko abenduaren 1ean

Eskubide Sozialetako kontseilaria: María Carmen Maeztu Villafranca